Strojarska i prometna škola djeluje u dva sektora, sektoru strojarstva i sektoru prometa i logistike. U školi već uspješno djeluje Strukovni centar izvrsnosti iz strojarstva, a trenutno smo u procesu otvaranja Strukovnog centra izvrsnosti iz prometa.

Strukovni centar izvrsnosti iz prometa obuhvaća Praktikum za logistiku i špediciju te Praktikum za vozače motornog vozila. Praktikum za logistiku i špediciju postoji već 8 godina u kojem učenici kroz vježbeničku tvrtku uče o načinu poslovanja u stvarnim okolnostima u nekoj špedicijskoj tvrtki.

Uz pomoć Varaždinske županije u oba praktikumima je modernizirana informatička oprema nabavkom novih prijenosnih računala i novog softvera za simulator tahografa.

Praktikum za vozače motornog vozila osim informatičke opreme uključuje simulator vožnje pomoću kojeg učenik ima mogućnost potpunog treninga prije samog izlaska na cestu kao i mogućnost edukacije kako pravilno reagirati u različitim situacijama u prometu. Simulatori se sve više koriste za trening vozača diljem svijeta jer su vrlo učinkovit obrazovni alat namijenjeni svim razinama vozača. Oni pružaju siguran i točan način testiranja interakcija vozača s novim sustavima bez ugrožavanja života ili oštećenja opreme.

Glavna zadaća simulatora je podučiti učenika osnovnim vještinama upravljanja vozilom. Prije samog izlaska na cestu, učenik može uvježbati osnovne tehnike vožnje na prometnom vježbalištu (mijenjanje brzina, parkiranje u svim smjerovima, naglo kočenje i sl.). Jedna od glavnih značajki simulatora je i kinetika pokreta koja omogućuje simulaciju realne reakcije (npr. sudar s preprekama i drugim automobilima) te sustav nadzora prometnih pravila koji upozorava na kršenje prometnih propisa i pravila te ih bilježi. Na osnovu tih zabilješki nakon vožnje moguće je analizirati pogreške i valorizirati učenika.

Na tržištu postoji stalna potreba za zanimanjem vozač motornog vozila što je rezultiralo upisom sve većeg broja učenika pa bi ovakav praktikum svakako omogućio bolje edukaciju i pripremu učenika prije uključivanja u promet.

Na natječaju odabrana je hrvatska firma ANIQ d.o.o. Tvrtka ANIQ d.o.o posluje već pet godina u Novskoji trenutno ima devet zaposlenih, a do sada su radili na više od 200 projekata. Jedan od primjera je Dabrica Darka, dječja igra o sigurnosti na internetu, koja je izrađena u suradnji s udrugom Suradnici u učenju i uz podršku Google-a. ANIQ ponosno najavljuje i svoju prvu samostalnu igru pod nazivom "Swing by" koju možemo očekivati još ovog tjedna za mobilne uređaje, a do kraja mjeseca i za PC i Switch. Također, nedavno su službeno objavili sklapanje ugovora s tvrtkom Haystack s Floride o radu na zajedničkom projektu izrade videoigre za neurodivergentne.